SKRIFTLIG FORESPØRGSEL E-1705/00

af Jonas Sjöstedt (GUE/NGL) til Kommissionen

(29. maj 2000)

Om: Indførsel af alkohol til Sverige

Netop nu forhandler Sverige og Kommissionen om muligheden for at forlænge afgiftsfritagelsen ved indførsel af alkohol til Sverige.

Den svenske afholdsbevægelse IOGT-NTO hævder, at artikel 28, stk. 1, i direktiv 77/388/EØF(1) sammenfattende siger, at Kommissionen skal aflægge beretning til Rådet om, hvordan afgiftsbestemmelserne fungerer, og forelægge forslag til en endelig ordning. Denne ordning skal i princippet være den samme som den, der skal gælde inden for EU, nemlig ag varerene kun beskattes i oprindelseslandet. Når Rådet har studeret beretningen og mener, at forudsætningerne er til stede for en overgang til den endelige ordning, skal det på forslag af Kommissionen og efter høring af Parlamentet træffe afgørelse med enstemmighed om de regler, der skal gælde for den endelige ordning. Endvidere hedder det, at overgangsbestemmelserne forlænges automatisk til den dato, hvor den endelige ordning træder i kraft. Ifølge den enighed, der blev opnået i 1996 (artikel 1, stk. 3, i direktiv 96/99/EF(2)) har mener IOGT-NTO Sverige ret til fortsat at anvende de nuværende mængdebegrænsninger til og med den 30. juni 2000 med forbehold af en revisionsordning svarende til ordningen i artikel 28, stk. 1, i direktiv 77/388/EØF.

Tolker Rådet bestemmelserne på samme måde som IOGT-NTO?

(1) EFT L 145 af 13.6.1977, s. 1.

(2) EFT L 8 af 11.1.1997, s. 12.

Svar afgivet på Kommissionens vegne af Frederik Bolkestein

(20. juli 2000)

Kommissionen fremsatte den 22. maj 2000 et forslag om at give Sverige tilladelse til fortsat at anvende mængdebegrænsninger fra 1. juli 2000 til udgangen af 2003 for punktafgiftsbelagte produkter, der indføres i Sverige fra andre medlemsstater(1). Dette forslag, hvori der også forudses en gradvis liberalisering af begrænsningerne i den nævnte periode, blev vedtaget af Rådet den 30. juni 2000(2). Den nye bestemmelse, der er vedtaget, indeholder ikke længere en revisionsordning af den slags, som det ærede medlem henviser til, og som indgik i den tidligere udgave af direktivet. Derfor er diskussionen om den nøjagtige betydning af denne revisionsordning nu blevet irrelevant.

Med hensyn til revisionsordningen har det altid været Kommissionens opfattelse, at den undtagelsesbestemmelse, som Sverige opnåede, udløb den 30. juni 2000, medmindre en yderligere forlængelse blev foreslået af Kommissionen og enstemmigt vedtaget af Rådet, da begrænsningerne afviger fra det grundlæggende princip i Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed(3), hvorved varer, som erhverves og transporteres af en privatperson, er punktafgiftspligtige i den medlemsstat, hvor de er indkøbt. Dette synspunkt stemmer overens med det i fællesskabsretten knæsatte princip, at enhver undtagelse i et direktiv skal fortolkes restriktivt.

Det ærede medlem bedes rette den sidste del af sin forespørgsel direkte til Rådet.

(1) KOM(2000) 295, endelig udg. af 22.5.2000.

(2) Rådets direktiv 2000/44 af 30. juni 2000 om ændring af direktiv 92/12/EØF af 25. februar 1992 for så vidt angår midlertidige mængdebegrænsninger for punktafgiftsbelagte produkter, der bringes ind i Sverige fra andre medlemsstater.

(3) EFT L 76 af 23.3.1992.